**Ministru kabineta noteikumu projekta “Grozījumi Ministru kabineta 2016.gada 12.jūlija noteikumos Nr.459 “Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība””
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir aizsargātā lietotāja tirdzniecības pakalpojuma nodrošināšanas turpināšana, grozot obligātā iepirkuma un sadales sistēmas pakalpojuma kompensācijas apjomu, kas mainījies atbilstoši Ministru kabineta 2018.gada 7.maija rīkojumam Nr.202 “Par elektroenerģijas kopējās obligātā iepirkuma un jaudas komponentes samazināšanu”. Vidējā obligātā iepirkuma un jaudas komponente tiek samazināta no 25,79 *euro*/MWh līdz 22,68 *euro*/MWh, izmantojot ieņēmumus no akciju sabiedrības “Latvenergo” virsplāna dividendēm par 2017.gada pārskata gadu. Tiesību akta projektam jāstājas spēkā 2018.gada 1.jūlijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Elektroenerģijas tirgus likuma 33.1panta otrā, piektā un sestā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | No 2015.gada 1.janvāra Latvijā pilnībā ir liberalizēts elektroenerģijas tirgus un pārtraukta administratīvi regulēto elektroenerģijas cenu piemērošana elektroenerģijas tirdzniecībai mājsaimniecībām. Ņemot vērā, ka pēc tirgus liberalizācijas elektroenerģija vairs netiek subsidēta visiem elektroenerģijas lietotājiem, sociāli neaizsargātākajai sabiedrības daļai nepieciešams sniegt atbalstu, lai mazinātu cenu pieauguma iespējamo negatīvo ietekmi. Elektroenerģijas tirgus likuma (turpmāk - ETL) 1. panta otrās daļas 2. punkts paredz, ka aizsargātais lietotājs ir trūcīgas vai maznodrošinātas ģimenes (personas), daudzbērnu ģimenes vai ģimenes (personas), kuru aprūpē ir bērns ar invaliditāti, personas ar I invaliditātes grupu, kura izlieto elektroenerģiju savā mājsaimniecībā pašas vajadzībām (galapatēriņam) (turpmāk – aizsargātie lietotāji). Atbilstoši ETL 33.1 panta pirmajai daļai aizsargātajiem lietotājiem tiek nodrošinātas tiesības saņemt aizsargātā lietotāja elektroenerģijas tirdzniecības pakalpojumu. Aizsargātā lietotāja tirdzniecības pakalpojuma sniegšanu un sadales sistēmas pakalpojuma kompensēšanu (turpmāk – pakalpojums) regulē Ministru kabineta 2016.gada 12.jūlija noteikumi Nr.459 “ Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība” (turpmāk - Noteikumi Nr.459), piedāvājot sociāli mazaizsargātajām iedzīvotāju grupām noteiktu elektroenerģijas daudzumu par samazinātu cenu, kā arī kompensējot sadales sistēmas pakalpojuma maksu.To personu skaits, kas ir pieteikušās pakalpojuma saņemšanai, svārstās katru mēnesi. 2017.gadā vidējais pakalpojuma saņēmēju skaits mēnesī sastādīja 82123 (trūcīgās/maznodrošinātās personas – 49651; personas ar I invaliditātes grupu – 9199; daudzbērnu ģimenes – 20361, ģimenes ar bērniem ar invaliditāti - 2913). 2017.gada 1.septembrī stājās spēkā ETL grozījumi, tostarp ETL 33.1 panta otrā daļa, kas nosaka, ka aizsargātā lietotāja tirdzniecības pakalpojuma sniegšanas, obligātā iepirkuma komponentes (turpmāk – OIK) un sadales sistēmas pakalpojuma maksas kompensēšanas nosacījumus, kā arī finansēšanas apjomu un kārtību nosaka Ministru kabinets.Sagatavotais Ministru kabineta noteikumu projekts “Grozījumi Ministru kabineta 2016.gada 12.jūlija noteikumos Nr.459 “Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība” (turpmāk - Noteikumu projekts) pilnveido Noteikumos Nr.459 ietverto regulējumu, nodrošinot aizsargātā lietotāja tirdzniecības pakalpojuma saturu (cenu, apjomu, finansēšanas kārtību) atbilstību ETL 33.1panta otrās daļas deleģējumam. Vienlaikus 2017.gada 1.septembrī stājušies spēkā ETL grozījumi (ETL 28.1 panta ceturtā daļa), kas paredz diferencēt galalietotāju obligātā iepirkuma maksājumus pēc pieslēguma parametriem. Līdz ar to pašlaik ETL paredz, ka elektroenerģijas rēķinā obligātā iepirkuma maksājumu veido mainīgā komponente, kas ir proporcionāla patērētājai elektrībai, un fiksētā komponente jeb jaudas komponente, kas ir atkarīga no izmantotā sistēmas pakalpojuma veida. Obligātā iepirkuma mainīgā komponente rēķinos sastāda 1,463 eiro centus par kWh.2017.gada 14.septembrī ir pieņemts Sabiedrisko pakalpojumu regulēšanas komisijas (turpmāk – Regulators) padomes lēmums Nr.1/24 “Obligātā iepirkuma un jaudas komponenšu aprēķināšanas metodika” (turpmāk – Metodika), kas stājies spēkā 2017.gada 23.septembrī. Metodika nosaka kārtību, kādā publiskais tirgotājs aprēķina un regulators apstiprina komponentes, kas kompensē publiskajam tirgotājam obligātā iepirkuma ietvaros saražotās elektroenerģijas iepirkuma radītos papildus izdevumus, salīdzinot ar tā paša apjoma elektroenerģijas iepirkumu elektroenerģijas tirgū, izmaksas, kas publiskajam tirgotājam radušās saistībā ar atbalstu energoietilpīgiem apstrādes rūpniecības uzņēmumiem, un izmaksas, ko veido maksājumi par garantēto maksu par koģenerācijas stacijā uzstādīto elektrisko jaudu. Ministru kabineta 2018.gada 7.maija rīkojums Nr.202 paredz elektroenerģijas kopējās obligātā iepirkuma un jaudas komponentes vidējās vērtības samazināšanu no 25,79 *euro*/MWh līdz 22,68 *euro*/MWh, izmantojot ieņēmumus no akciju sabiedrības “Latvenergo” virsplāna dividendēm par 2017. gada pārskata gadu, **sākot ar 2018. gada 1.jūliju**. Tāpat rīkojumā paredzēts jauns elektroenerģijas obligātā iepirkuma un jaudas komponentes aprēķins, ko jāapstiprina Regulatoram. 2018.gada 17.maijā stājās spēkā grozījumi Metodikā, kas paredz samazināt kopējo OIK maksājuma fiksēto daļu visiem elektroenerģijas galalietotājiem. Atbilstoši Metodikai aprēķinātie obligātā iepirkuma jaudas komponenšu tarifi stāsies spēkā no 2018.gada 1.jūlija.Noteikumu projekts paredz sadales tarifa un obligātā iepirkuma komponenšu fiksētās daļas samazinājumu, atbilstoši Regulatora apstiprinātajam, samazinātajam OIK fiksētās daļas lielumam elektroenerģijas rēķinos visiem galalietotājiem. Noteikumu projekta 1. punktā uzskaitīts jaunais OIK un sadales sistēmas pakalpojumu kompensācijas apjoms atkarībā no elektroenerģijas pieslēguma veida – **1,96 *euro*, 5,07 *euro*** vai **0,32 *euro*/****A** (ievadaizsardzības aparāta strāvas lielums ampēros).LīdzšinējaisOIK un sadales sistēmas pakalpojumu kompensācijas apjoms – 2,24 *euro*, 5,79 *euro* un 0,36 *euro*/ACitastarpā, tā kā obligātā iepirkuma mainīgās daļas aprēķins Metodikā grozīts netiek, arī Noteikumu Nr.459 4. punkts paliek spēkā bez izmaiņām. Tātad maksa par patērēto elektroenerģiju sastāda **0,0131** ***euro*/kWh** (sākotnējā elektroenerģijas cena) + **0,02448 *euro*/kWh** (sadales sistēmas pakalpojuma tarifs un obligātā iepirkuma komponentes mainīgā daļa) **= 0,03758 *euro*/kWh**.Piemēram, ja aizsargātais lietotājs vienfāzes pieslēgumā patērē 100 kWh mēnesī, tad tā maksa par elektroenerģiju būs 100 kWh\*0,03758 *euro* = 3,75 *euro* un sadales sistēmas pakalpojuma un obligātā iepirkuma komponenšu maksa būs 100 kWh\*(0,04408 *euro* + 0,01463 *euro*) + 1,96 *euro* – 1,96 *euro* = 5,87 *euro* (kur 0,04408 *euro* – maksa par elektroenerģijas piegādi vienfāzes pieslēgumiem mājsaimniecību lietotājiem; 0,01463 *euro* – OIK mainīgās daļas tarifs, 1,96 *euro* – sadales sistēmas pakalpojums tarifs un OIK fiksētās maksas tarifs mājsaimniecībām vienfāzes pieslēgumā, kas tiek kompensēts no valsts budžeta). Aprēķinos nav iekļauti nodokļi un citi maksājumi. Maksa par elektroenerģiju, sadales pakalpojumiem, un obligātā iepirkuma un jaudas komponentēm kopā sastāda 3,75 + 5,87 = 9,62 *euro*.Ņemot vērā elektroenerģijas tirgus darbības principus un spēkā esošo aizsargātā lietotāja pakalpojuma sniegšanas praksi, pakalpojumu sniedzējam, saņemot aizsargātā lietotāja, kurš ir apakšlietotājs, pieteikumu nav saistošs pienākums noskaidrot, kuram sistēmas operatoram šis apakšlietotājs ir pieslēgts. Ja vairāki aizsargātie lietotāji norāda vienu elektroenerģijas līgumu uz kuru attiecināt aizsargātā lietotāja pakalpojumu, tad šādi aizsargātie lietotāji tiek uzskatīti par apakšlietotājiem.Noteikumu projekta 1.6. apakšpunktā atainots, ka, ja aizsargātais lietotājs ir daudzbērnu ģimene, tad sadales tarifa fiksētās daļas samazinājums ir **5,88 *euro*** līdzšinējo 6,72 *euro* vietā. (3 \* vienfāzes pieslēguma maksa 1,96 *euro* = 5,88 *euro*)Likumā “Par valsts budžetu 2018.gadam” un likumā “Par vidēja termiņa budžeta ietvaru 2018., 2019. un 2020.gadam” Ekonomikas ministrijas budžeta apakšprogrammā 29.02.00 “Elektroenerģijas lietotāju atbalsts” atbilstoši Ministru kabineta 2017.gada 22.septembra rīkojumam Nr.530 “Par konceptuālo ziņojumu “Kompleksi pasākumi elektroenerģijas tirgus attīstībai”” ir paredzēts finansējums aizsargāto lietotāju atbalstam 2018.-2020.gadam 5 782 117 *euro* apmērā ik gadu.Stājoties spēkā Noteikumu projektam, kas paredz kompensācijas samazinājumu, plānotais finansējums aizsargāto lietotāju atbalstam, visticamāk, nesasniegs savu maksimālo vērtību. Tā kā OIK jaudas komponenšu tarifi no 2018.gada 1. jūlija būs par 27,8% zemāki nekā līdz šim visās sprieguma un patēriņa līmeņa grupās, aptuvenais kompensācijas apjoma samazinājums laikposmam no 2018.gada 1.jūlija līdz 2018.gada 31.decembrim ir 460 tūkst. *euro*, laikposmam no 2019.gada 1.janvāra līdz 2019.gada 31.decembrim ir 921 tūkst. *euro*, laikposmam no 2020.gada 1.janvāra līdz 2020.gada 31.decembrim ir 921 tūkst. *euro*. Aizsargāto lietotāju atbalsta finansējuma iespējamo ietaupījumu plānots novirzīt Ekonomikas ministrijas budžeta apakšprogrammas 29.02.00 “Elektroenerģijas lietotāju atbalsts” sadaļām *Finansējums OIK apmēra mazināšanai, t.sk. administrēšanas vajadzībām* un *Energoietilpīgo uzņēmumu atbalsta finansēšana*, kurās šobrīd ir finansējuma iztrūkums.Līdz ar Noteikumu projekta apstiprināšanu Ministru kabinetā, tiks izpildīts ETL 33.1panta otrajā daļā dotais deleģējuma mērķis. |
| 3. | Projekta izstrādē iesaistītās institūcijas un publiskas personas kapitālsabiedrības | Nav |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Aizsargātais lietotājs. Pēc 2017.gada datiem – gandrīz 170000 personas.
2. Aizsargātā lietotāja tirdzniecības pakalpojuma sniedzējs.
 |
| 2. | Tiesiskā regulējuma ietekme uz tautsaimniecību un administratīvo slogu | Papildu administratīvais slogs veidosies * Ekonomikas ministrijai saistībā ar aizsargātā lietotāja tirdzniecības pakalpojuma uzraudzību.
* aizsargātā lietotāja tirdzniecības pakalpojuma sniedzējam saistībā pakalpojuma nodrošināšanai ieviestās aprēķinu sistēmas pielāgošanu tarifu izmaiņām.
 |
| 3. | Administratīvo izmaksu monetārs novērtējums | Administratīvo izmaksu pieaugumu aizsargātā lietotāja pakalpojumu sniedzējam šobrīd nav iespējams noteikt, jo tas atkarīgs no darba organizācijas un administratīvās struktūras. |
| 4. | Atbilstības izmaksu monetārs novērtējums | Nav iespējams precīzi noteikt. |
| 5. | Cita informācija | Nav  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība projekta izstrādē netika piemērota, jo Noteikumu projekts tikai papildina esošo tiesisko regulējumu un neparedz ieviest jaunas politiskas iniciatīvas. |
| 2. | Sabiedrības līdzdalība projekta izstrādē | Nav attiecināms uz Noteikumu projektu |
| 3. | Sabiedrības līdzdalības rezultāti | Nav attiecināms uz Noteikumu projektu |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, aizsargātā lietotāja tirdzniecības pakalpojuma sniedzējs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Normatīvā akta izpilde tiks nodrošināta esošo valsts institūciju funkciju ietvaros. |
| 3. | Cita informācija | Noteikumu projekts tiks īstenots Ekonomikas ministrijas budžeta apakšprogrammā 29.02.00 “Elektroenerģijas lietotāju atbalsts” piešķirto līdzekļu ietvaros. |

Ministru prezidenta biedrs,

ekonomikas ministrs A.Ašeradens

Armane 67013069

daira.armane@em.gov.lv